กลุ่มสื่อสารกำไรโต31%
&#8216;เอไอเอส&#8217;เจ๋งสุดลูกทำไทยคมเจ๊งสามารถแตกไลน์
14 พ.ย. 2555

‘เอไอเอส’เจ๋งสุดลูกทำไทยคมเจ๊งสามารถแตกไลน์
สื่อสาร โชว์ไตรมาส 3 กำไร 9,883 ล้าน โต 31.41% เอไอเอส เจ๋งสุดกำไรกระฉูด 42% ส่วน “ไทยคม” จุกพิษขาดทุนจากลูก SAMART ส่งลูกลุยธุรกิจก่อสร้างรถไฟฟ้า
บริษัทจดทะเบียน (บจ.) ในกลุ่มเทคโนโลยีสารสนเทศ 5 บริษัทประกอบด้วย บริษัท แอดวานซ์ อินโฟร์ เซอร์วิส (ADVANC) บริษัท ไทยคม (THCOM) บริษัท โทเทิ่ล แอ็คเซ็ส คอมมูนิเคชั่น (DTAC) บริษัท สามารถคอร์ปอเรชั่น (SAMART) บริษัท ทรู คอร์ปอเรชั่น (TRUE) ประกาศผลดำเนินงานงวดไตรมาส 3 ปี 2555 พบว่ามีกำไรสุทธิรวม 9,883.62 ล้านบาท โตขึ้น 31.41% จากงวดเดียวกันของปีก่อนที่มีกำไรสุทธิ 7,520.75 ล้านบาท 
ทั้งนี้ จะพบว่า ADVANC จะมีอัตรากำไรสุทธิเติบโตดีที่สุด โดยไตรมาส 3 มีกำไรสุทธิ 8,786.61 ล้านบาท เพิ่มขึ้น 42.37% จากงวดเดียวกันของปีก่อนที่มีกำไรสุทธิ 6,171.37 ล้านบาท 
DTAC กำไรลดลง 6.24% โดยไตรมาส 3 ปีนี้มีกำไรสุทธิ 2,880.95 ล้านบาท ลดลงจากงวดเดียวกันของปีก่อนที่มีกำไรสุทธิ 3,072.79 ล้านบาท ขณะที่ THCOM ผลดำเนินงานออกมาแย่สุดเพราะพลิกเป็นขาดทุนสุทธิ 107.38 ล้านบาท แย่ลง 769.86% จากงวดเดียวกันของปีก่อนที่มีกำไรสุทธิ 16.03 ล้านบาท 
ด้าน TRUE ขาดทุน 1,843.54 ล้านบาท จากงวดเดียวกันของปีก่อนที่ขาดทุนสุทธิ 1,886.76 ล้านบาท แต่งวด 9 เดือน มีกำไรสุทธิ 31,150.36 ล้านบาท ลดลง 13.08% จากงวดเดียวกันของปีก่อนที่มีกำไรสุทธิ 35,839.29 ล้านบาท 
นางศุภจี สุธรรมพันธุ์ ประธานกรรมการบริหารและประธานเจ้าหน้าที่บริหาร THCOM เปิดเผยว่า เหตุที่ขาดทุนสุทธิ 107 ล้านบาท เพราะได้มีการตั้งสำรองการขาดทุนจากการด้อยค่า และสำรองค่าใช้จ่ายต่างๆ จำนวน 252 ล้านบาท เนื่องจากบริษัท เชนนิงตัน อินเวสเม้นท์ พีทีอี ที่ได้เข้าทำสัญญาขายหุ้นของบริษัท เอ็มโฟน ให้กับบริษัท INT Management Services Corporation Limited ซึ่งเป็นผู้ลงทุนในประเทศกัมพูชา โดยสัญญาดังกล่าวมีเงื่อนไขที่ทั้งสองฝ่ายต้องดำเนินการให้แล้วเสร็จภายในระยะเวลา 60 วัน นับแต่วันทำสัญญา
“จริงๆ แล้วบริษัทมีกำไรจากผลดำเนินงานจำนวน 147 ล้านบาท ซึ่งเป็นการทำกำไรที่ต่อเนื่องกันถึง 5 ไตรมาส และในปีหน้าบริษัทจะไม่ได้รับผลกระทบจากการขาดทุนของเอ็มโฟนไตรมาสละ 130 ล้านบาทอีกต่อไป”
อย่างไรก็ตาม ธุรกิจดาวเทียมยังคงเป็นธุรกิจที่ทำรายได้หลัก 83% ของรายได้รวม ความสำเร็จของธุรกิจดาวเทียมในต่างประเทศทำให้บริษัทมีกำไรจากการดำเนินงาน และในปีหน้าจะยังคงเติบโตเพราะดาวเทียมไทยคม 6 จะถูกยิงขึ้นสู่วงโคจร 
ด้าน SAMART แจ้งตลาดว่า คณะกรรมการมีมติอนุมัติให้บริษัท สามารถ ยูทรานส์ (SUT) ซึ่งเป็นบริษัทย่อยที่บริษัทถือหุ้น 99.99% เข้าซื้อเงินลงทุนในบริษัท เทด้า ด้วยเงินลงทุนกว่า 300 ล้านบาท โดยสุดท้าย SUT จะเป็นผู้ถือหุ้นในบริษัท เทด้า 80% ของทุนจดทะเบียน โดย เทด้าประกอบธุรกิจด้านงานก่อสร้างสถานีไฟฟ้า ก่อสร้างสายส่งและสายจำหน่ายไฟฟ้า